
РЕПУБЛИКА БЪЛГАРИЯ


Министерство на околната среда и водите

Регионална инспекция по околната среда и водите - Монтана

Д О К Л А Д

за извършена комплексна проверка на обект: Градска пречиствателна станция за отпадъчни води (ГПСОВ) – Вършец с оператор „ВиК”ООД - Монтана, находяща се в ПИ №12961.422.111 в землището на гр. Вършец и на основание Заповед № РД-134/19.06.2015 г. на Директора на РИОСВ – Монтана
Извършената на 24.06.2015 г. комплексна проверка от експерти на РИОСВ –Монтана е с цел установяване съответствието на дейността на обекта с нормативните изисквания по опазване на околната среда, съгласно утвърдения за 2015 г. План за контролна дейност.
В ГПСОВ – Вършец се пречиства смесен поток (битови, промишлени и дъждовни) отпадъчни води на гр. Вършец. Процесът на третиране на отпадъчната вода в пречиствателната станция е разделен на три основни етапа: механично стъпало; стъпало за пълно биологично пречистване и стъпало за третиране на утайките.

При извършения оглед на ГПСОВ – Вършец и проверката по документи се установи:
С договор община Вършец е предоставила ГПСОВ – Вършец  за поддържане, стопанисване и експлоатация на „ВиК”ООД, гр. Монтана. Община Вършец е титуляр на издадено от БДДР – Плевен разрешително за ползване на повърхностен воден обект р. Раковица за заустване на отпадъчни води за проектиране на ПСОВ към КМ на гр. Вършец. Разрешителното е изменено в разрешително за експлоатация на КС на гр. Вършец, съгласно решение на БДДР – Плевен. Формираният смесен поток от битово фекални и производствени отпадъчни и дъждовни води от КС на гр. Вършец се заустват в р. Раковица при спазване заложените в разрешителното условия. Извършва се собствен мониторинг с изискуемата честота, като анализите се извършват от акредитирана лаборатория. Протоколите с резултатите се представят в срок в РИОСВ – Монтана. 
През 2014 г. и до момента на проверката не са констатирани превишения на ИЕО по заложените показатели на потока от опадъчни води на изход на ГПСОВ, зауствани в р. Раковица от извършения собствен и контролен мониторинг.

Съгласно договор между община Вършец и „ВиК”ООД, гр. Монтана,  утайките образувани от пречистването на отпадните води ще се депонират на „РДНО – Монтана” ЕООД. Към момента утайките, които са в много малки количества не са транспортирани до РДНО-Монтана, а се съхраняват временно на площадката на старата пречиствателна станция. Извършено е изпитване на утайките от акредитирана лаборатория за екология и технически изпитвания, за което по време на проверката е представен протокол. Резултатите от изпитването на тежките метали, арсена и устойчивите органични замърсители не превишават пределно допустимите концентрации, съгласно прил. 2 от Наредбата за реда и начина за оползотворяване на утайки от пречистване на отпадъчни води чрез употребата им в земеделието. Образуваните утайки са неопасни отпадъци. Резултатите от проверените изследвания на утайките от ГПСОВ показват, че са подходящи за използването им за рекултивация на нарушени, увредени или слабо продуктивни терени.
             На площадката се извършва  дейност по предварителна обработка на утайка от пречистване на отпадъчните води в ГПСОВ – Вършец и предварителното съхраняването на отпадъците при мястото на образуване.  Производствените отпадъци се съхраняват разделно по видове на обособени и обозначени с кода и вида на отпадъка места с трайна настилка в контейнери тип „Бобър”. Около контейнерите за отпадъци и на площадката на ГПСОВ не е констатирано замърсяване.   Отпадъците се предават за последващо третиране на фирми, притежаващи разрешения по чл. 35 от Закона за управление на отпадъците за дейности с отпадъци въз основа на сключени писмени договори. Извършено е основно охарактеризиране на отпадъците, предназначени за обезвреждане чрез депониране, съгласно изискванията на Наредба №6 за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци (обн., ДВ., бр. 80/2013г.), за което има издадени становища от РИОСВ – Монтана.  Води се необходимата отчетност на количествата отпадъци в заверени от РИОСВ – Монтана отчетни книги за отпадъци. Годишните отчети за отпадъците за 2014 г. са изпратени в срок в ИАОС. 
ГПСОВ – Вършец с оператор „ВиК”ООД, гр. Монтана извършва дейност по използване на водите и водните обекти, за които се изисква издаване на разрешително по смисъла на Закона за водите. По време на проверката не е представена собствена оценка за възможни случаи на непосредствена заплаха на екологични щети и на случаи на причинени екологични щети, съгласно Наредба №1 от 29.10.2008 г. за вида на превантивните и оздравителни мерки в предвидените случаи от Закона за отговорността за предотвратяване и отстраняване на екологични щети и за минималния размер на разходите за тяхното изпълнение (обн. ДВ., бр. 96 от 07.11.2008 г.). 
Дадено е предписание на оператора на ГПСОВ- Вършец - „ВиК”ООД, гр. Монтана да изготви и представи в РИОСВ – Монтана „Собствена оценка за възможни случаи на непосредствена заплаха за екологични щети и на случаи на причинени екологични щети”, съгласно приложение №1 на Наредба №1 от 29.10.2008 г. за обект ГПСОВ- Вършец със срок за изпълнение. 

